Jeremia 10
Lubaŋa ma pe me ada ki Lubaŋa me ada
1Wun jo Icrael wuwiny lok ma Lubaŋa tye ka lokone botwu.
2Rwot owaco kuman ni,
“Pe wupwony kit pa lurok,
dok cwinywu bene pe myero oballe ka wuneno lanyut mo tye i polo,
kadi bed rok mukene-gu cwinygi oballe woko pire.
3Pien kit pa lurok obedo gin me bwolo, pe ada.
Gitoŋo yat gireto woko piny i buŋa, ci lapac payo woko maber ki koyone nyo ki jami mukene me pac.
4Dano gidero kome woko ki ryal nyojabu;
gikwanyo nyono giguro ki cumari iye wek ocun matek likiŋ pe opot woko piny.
5Cal lubaŋagi-nu obedo calo wir yat ma gicibo ocun i poto okwer pi ryemo winyo,
pe bene gitwero lok; gitiŋogi mege atiŋa, pien pe giwoto.
Pe ilworgi,
pe gitwero timo gin mo marac i komi,
dok bene pe gitye ki twero mo me timo gin mo maber.”
6Pe tye lubaŋa mo macalo in, ai Rwot;
in idit, dok nyiŋi bene dit ki tek.
7-Aŋa mono ma pe myero olwori, in
kabaka ma loyo rok ducu?
Man aye kiti, myero dano gulwori.
Pe tye ŋat mo macalo in
i kin luryeko ducu me rok mapatpat,
kadi ki i te kergi ducu.
8Danogi ducu ma luryeko gubedo jo ma lumiŋ dok wigi bene odiŋ.
En bao ma giyubo ni cal lubaŋa-ni tika pwonyogi ki gin mo?
9Cal lubaŋagi gidero kome woko ki ryal ma gidino woko ma gikelo ki i Tarcic,
ki jabu ma gikelo ki i Upaj, Gin ducu gubedo tic pa lupac
ki dok bene tic ma latet jabu otiyo ki ciŋe:
ginarukagi obedo makwar ki dok lamar lamar;
gin ducu gubedo tic ma jo ma kwiri aye gutiyo.
10Ento Rwot aye Lubaŋa me ada, en Lubaŋa makwo,
dok bene en Kabaka ma bedo nakanaka.
Ka inen, ce akemo omake ci lobo yeŋŋe,
rok ducu pe twero ciro kinigane.
11Ibiwaco botgi kit man ni, “Lubaŋa mogo-gu ma pe guketo polo ki lobo-ni gibijwerogi woko. Pe doŋ gibibedo tye i kabedo mo i wi lobo ki i te polo.”
Wer me pako Lubaŋa
12Rwot oketo lobo ki twerone,
dok ocibo lobo ocuŋ matek pi ryekone,
ki pi niaŋ matut ma en tye kwede omiyo oyaro polo woko.
13I kare ma dwane mor,
ci pii twagge matek ki i polo,
dok miyo lupu duny kun a ki i agikki lobo.
En miyo lutkot wil ka kot cwer,
dok bene miyo yamo kodo kun a ki i ot kano jamine.
14Dano ducu bedo lumiŋ dok bene ma wigi odiŋ;
lewic mako latet jabu pi cal jokke ma en otiyo;
pien cal jogine-gu ducu pe lubaŋa me ada,
dok bene pe gitye ki kit kwo mo i igi.
15Konygi pe, gitiyogi mere me acaya keken;
i kare ma Rwot bibino ka keto can i komgi gibito gitum woko.
16Lubaŋa pa Yakobo pe obedo calo cal jogi magi;
pien en aye ŋat ma oketo jami ducu,
dok bene en oyero jo Icrael wek gubed jone kikome,
Nyiŋe gilwoŋo ni Rwot me mony.
Gibitero dano i opii
17Wun jo Jerucalem ma mony doŋ orumowu woko-ni,
wutiŋ yecwu woko ki i ŋom,
18pien kombeddi doŋ Rwot biryemowu woko ki i lobo-ni;
en biŋinyowu waŋ ma wuwinyo litte.
Man Rwot ma owaco.
19Jo Jerucalem gikok ni,
“Giketo ret woko i komwa marac kuman!
Waŋ burwa tye marac mada ma pe bicaŋ.
Yam watamo ni man en aye gin ma watwero ciro, kara pe!
20Kemawa doŋ gibalo woko,
ki tol ducu ma onoŋo gitweyogi kwede gicodo woko;
litinowa doŋ guwekowa,
gin ducu doŋ gipe.
Ŋat mo pe ma odoŋ ma myero ogur kemawa odoco kakare;
pe tye ŋat mo ma myero otwe boŋo kicika megi malo.”
21Jeremia ogamo ni, “Lutel doŋ gudoko lumiŋ;
pe gipenyo Rwot wek otelgi.
Meno aye gin mumiyo yam pe gubedo maber;
lwakgi ducu doŋ guket woko ata.
22“Winy lok! Nen tye ka bino!
Twon gin ma mor tye ka katti bino ki i lobo ma yo tuŋ acam,
dul monnye bino me jwero gaŋi me Juda woko wek odoŋ obur,
odok kabedo ka ma too bedo iye.”
23Ai Rwot, aŋeyo ni dano pe loyo kwone kene nio i agikkine;
pe tye ŋat mo ma tye ki twero me loyo kwoŋo.
24Ai Rwot, pwony lwakwa;
ento pe itimwa marac aye.
Pe ipwonywa i kare ma noŋo kiniga omaki;
miyo wabito woko ducu.
25Kiniga myero omaki i kom rok ma pe giŋeyi,
ki i kom lurok ma pe gilwoŋo nyiŋi-ni.
Doŋ gityeko likwayo pa Yakobo woko;
ci gubalo lobowa woko odoŋ obur.